Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Nigerian tilanne (AKT-EU 2717/99/lop.)



Virallinen lehti nro 271 , 24/09/1999 s. 0052 - 0052



PÄÄTÖSLAUSELMA(1) Nigerian tilanne Yhteinen edustajakokous, joka - kokoontui Strasbourgissa (Ranska) 29. maaliskuuta - 1. huhtikuuta 1999, - muistuttaa aiemmista Nigerian tilanteesta antamistaan päätöslauselmista, - muistuttaa EU:n puheenjohtajan 3. maaliskuuta antamasta julkilausumasta, A. ottaa huomioon, että Nigeriassa järjestettiin presidentinvaalit 27. helmikuuta 1999, B. ottaa huomioon, että vaalien kiistaton voittaja oli maan entinen päämies kenraali Obasanjo, ainoa sotilasjohtaja, joka oli luovuttanut vallan demokraattisissa vaaleissa valitulle siviilihallitukselle, C. ottaa huomioon, että vallan siirto demokraattisesti valitulle presidentille 29. toukokuuta lopettaa viidentoista vuoden sotilasdiktatuurin, joka on polkenut Nigerian väestön perusoikeuksia, halvaannuttanut maan talous- ja yhteiskuntaelämän, rikastuttanut sotilasjuntan jäseniä, levittänyt korruptiota ja johtanut maan konkurssin partaalle, D. ottaa huomioon, että vaalit järjestettiin rauhanomaisesti, monipuoluejärjestelmään ja demokratian periaatteisiin nojautuen ja että kansainvälisten tarkkailijoiden mukaan ne ilmensivät Nigerian kansan toiveita huolimatta joistakin epäselvyyksistä, joita on tutkittava, E. ottaa huomioon, että Nigeria on poliittisesti, taloudellisesti ja väestöltään ensiarvoisen tärkeä maa Afrikassa ja että sen kestävällä demokraattisella kehityksellä voisi olla sekä poliittisesti että taloudellisesti erittäin myönteiset seuraukset lähialueelle ja myös koko Afrikalle, 1. ilmaisee tyytyväisyytensä presidentinvaalien järjestämisestä Nigeriassa ja onnittelee valittua presidenttiä kenraali Obasanjoa sekä koko Nigerian kansaa avoimuuden ilmapiiristä, jossa vaalit on käyty ja niiden läpiviemisestä rauhanomaisesti; 2. huomauttaa, että vaalien jälkeen osassa maata puhkesi väkivaltaisuuksia; pyytää kaikkia niihin osallistuneita osapuolia nielemään katkeruutensa ja kehottaa erityisesti tappion kärsinyttä ehdokasta entistä ministeriä Falaeta hyväksymään ja kunnioittamaan vaalien tulosta ja osallistumaan maan rauhoittamiseen sekä väestön hyvinvoinnin turvaamiseen; 3. kiinnittää huomiota myös tiettyihin epäselvyyksiin, joita vaalien järjestelyissä on havaittu, ja katsoo, että niistä on tehtävä tutkimus; 4. toivoo, että uusi presidentti onnistuu purkamaan maan sisäiset alueelliset jännitteet ja säilyttämään kansallisen yhtenäisyyden Nigerian kansan yksimielisellä tuella; 5. kehottaa uutta hallitusta asettamaan etusijalle demokraattisen kulttuurin kehittämisen Nigerian yhteiskunnassa, erityisesti sotilaiden keskuudessa, oikeusvaltion vahvistamisen, ihmisoikeuksien kunnioittamisen sekä hyvän hallinnon; 6. pyytää komissiota ehdottamaan mahdollisimman pian toimenpiteitä tukeakseen tarvittavia poliittisia ja taloudellisia uudistuksia, jotka ovat uuden presidentin tärkeimpiä haasteita juuri nyt; 7. pyytää edellä mainittujen seikkojen johdosta EU:n neuvostoa tarkistamaan yhteistä kantaansa Nigeriaan mahdollisimman nopeasti; 8. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle ja OAU:lle. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).